Komisijos reglamentas (EB) Nr. 1852/2003
2003 m. spalio 21 d.
dėl leidimo 10 metų naudoti pašarų priedą kokcidiostatą
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1970 m. lapkričio 23 d. Tarybos direktyvą 70/524/EEB dėl pašarų priedų [1] su paskutiniais pakeitimais, padarytais Reglamentu (EB) Nr. 1847/2003 [2], ypač į jos 3 ir 9 straipsnius,
kadangi:
(1) Direktyva 70/524/EEB numato, kad priedai į apyvartą neišleidžiami, jei jų nepatvirtina Bendrija.
(2) Direktyvos 70/524/EEB C priedo I dalyje išvardytiems priedams, į kurių sudėtį įeina koksidiostatai ir kitos vaistinės medžiagos, gali būti išduodamas leidimas, susietas su asmeniu, atsakingu už jų išleidimą į apyvartą. Toks leidimas gali būti suteiktas 10 metų, jeigu įvykdomi visi atitinkami toje direktyvoje nustatyti reikalavimai.
(3) Įvertinus paraišką leisti 10 metų naudoti kokcidiostato preparatą "Saxon 120 mikroGranulate", nustatyta, kad laikomasi Direktyvoje 70/524/EEB nustatytų reikalavimų.
Gyvūnų mitybos mokslinis komitetas pareiškė palankią nuomonę dėl šio kokcidiostato preparato, priklausančio kokcidiostatų ir kitų vaistinių medžiagų grupei, saugos ir teigiamo poveikio pakaitinėms vištaitėms.
(4) Atitinkamai turėtų būti leista 10 metų naudoti kokcidiostato preparatą "Sacox 120 microGranulate" ir įtraukti jį į sąrašą leistinų priedų, susietų su asmeniu, atsakingu už jų išleidimą į apyvartą, ir kuriuos naudoti leista 10 metų, kaip numato Direktyva 70/524/EEB.
(5) Įvertinus paraišką nustatyta, kad reikės tam tikrų procedūrų darbuotojams apsaugoti nuo priedo "Sacox 120 microGranulate" poveikio. Tačiau tokia apsauga turėtų būti užtikrinama taikant 1989 m. birželio 12 d. Tarybos direktyvą 89/391/EEB dėl priemonių darbuotojų saugai ir sveikatos apsaugai darbe gerinti nustatymo [3].
(6) Šiame reglamente numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Šio reglamento priede pateikiamą preparatą, priklausantį kokcidiostatų ir kitų vaistinių medžiagų grupei, leidžiama naudoti kaip priedą gyvūnų mitybai tame priede nustatytomis sąlygomis.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2003 m. spalio 21 d.